b'\n_START_ARTICLE_\nRajalane\n_START_PARAGRAPH_\nRajalane oli aastatel 1919-1921 Valgas ilmunud, oma s\xc3\xb5nate j\xc3\xa4rgi, "demokraatline ajaleht, w\xc3\xa4ljaspool k\xc3\xb5iki poliitilisi parteisid". Ajaleht oli peamiselt Valga ja teiste Eesti-L\xc3\xa4ti piiri\xc3\xa4\xc3\xa4rsete alade eestlaste h\xc3\xa4\xc3\xa4lekandja ning oluline ametlikke ja avalikke teadete vahendaja. Esimene number ilmus 22. veebruaril 1919 p\xc3\xa4rast Valga vabastamist enamlaste k\xc3\xa4est. Algselt ajaleht ilmus kord n\xc3\xa4dalas ja siis kolm korda n\xc3\xa4dalas: teisip\xc3\xa4eval, neljap\xc3\xa4eval ja laup\xc3\xa4eval._NEWLINE_Ajalehte v\xc3\xa4ljastas Adamsoni tr\xc3\xbckikojas "Valga Eesti Kirjastuse-\xc3\x9chisus", mille moodustasid Artur Karl Kokkult, Johannes Kreideberg, Jaan Pommer ja August K\xc3\xb5iv. Lehe algataja oli Valga komandant Karl-Friedrich Kornel ja selle vastutav toimetaja oli alguses August K\xc3\xb5iv ning alates 1919. aasta aprillist Jaan Pommer. Algselt toimetus asus aadressis Pihkva tn. 5 "\xc3\x9chist\xc3\xb6\xc3\xb6", alates 23. augustist Moskva tn 15/17 teisel korrusel ja alates oktoobrist 1919  linna komandantuuri uutes ruumides saksa seltsi "Musse" maja teisel korrusel. Jaanuaris 1920 toimetus kolis Vassili majja aadressis Pihkva tn 5, maakonnavalitsuse ruumidesse._NEWLINE_Jaan Pommer alustas uue ajalehe L\xc3\xb5una-Eesti toimetamise 19. septembril 1921. Rajalase viimane number oli ilmunud 1. septembril.'